钦定古今图书集成/明伦汇编/官常典/第484卷 > 杨纂
## 钦定古今图书集成/明伦汇编/官常典/第484卷 > 杨纂

按《周书》本传，纂，广宁人也。父安仁，魏北道都督、朔州
镇将。纂少习军旅，慷慨有志略，尤工骑射，勇力兼人。
年二十，从齐神武起兵于信都，以军功稍迁安西将
军、武州刺史。自以功高赏薄，志怀怨愤，每叹曰：“大丈
夫富贵何必故乡。若以妻子挠怀，岂不沮人雄志！”大
统初，乃间行归款。太祖执纂手曰：“人所贵者忠义也；
所惧者危亡也。其能不惮危亡，蹈兹忠义者，今方见
之于卿耳。”既授征南将军、大都督，封永兴县侯，邑八
百户，加通直散骑常侍。从太祖解洛阳围，经河桥、邙
山之战，纂每先登，军中咸推其敢勇。累迁使持节、车
骑大将军、仪同三司、散骑常侍、骠骑大将军、开府仪
同三司，加侍中，进爵为公，增邑通前一千户，赐姓莫
胡卢氏。俄授岐州刺史。孝闵帝践祚，进爵宋熙郡公。
保定元年，进位大将军，改封陇东郡公，除陇州刺史。
三年，从隋公杨忠东伐，至并州而还。天和六年，进授
柱国大将军，转华州刺史。纂性质朴，又不识文字，前后莅职，但推诚信而已。吏以其忠恕，颇亦怀之。寻卒
于州，时年六十七。子睿嗣。